**Regiunea Nord-Est – Axa Rutieră Strategică 1: Iași- Suceava**

Consiliul Județean Iași a semnat, în luna septembrie a acestui an, cel mai mare contract din Moldova, finanțat din fonduri europene, ce vizează modernizarea infrastructurii rutiere. Investiția va fi realizată în parteneriat cu Consiliul Județean Suceava.

Proiectul “Regiunea Nord-Est-Axa Rutieră Strategică 1 Iași-Suceava” a fost depus în cadrul **Programului Operațional Regional 2014-2020** Axa prioritară 6 - Îmbunătățirea infrastructurii rutiere de importanță regională, Prioritatea de investiții 6.1 – Stimularea mobilității regionale prin conectarea nodurilor secundare și terțiare la infrastructura TEN-T, inclusiv a modurilor multimodale.

**Perioada de implementare a proiectului**

Perioada de execuție a lucrărilor este de 24 de luni (cel târziu luna ianuarie 2023).

**Valoarea proiectului**

Valoarea totală a proiectului este de 327 milioane de lei (aproximativ 73 milioane de euro), contribuția Consiliului Județean Iași este de 14,8 milioane de lei (3,3 milioane de euro), iar contribuția Consiliului Suceava este de 12,9 milioane de lei (2,9 milioane de euro).

**Obiectivul proiectului**

Îmbunătățirea accesibilității și a mobilității populației, bunurilor și serviciilor, pentru a stimula dezvoltarea economică durabilă prin modernizarea a 167,613 kilometri de drumuri județene din județele Iași și Suceava. 22 de comune și orașe din cele două județe vor fi conenctate la Rețeaua trans-europeană de transport (TEN-T).

**Grupul țintă**

Beneficiarii direcți ai investiției sunt 137 580 de locuitori din localitățile traversate de drumul care va fi modernizat. În județul Iași vor beneficia de investiție locuitorii din comunele Rediu, Movileni, Gropnița, Coarnele Caprei, Cotnari, Focuri, Belcești, Ceplenița, Scobinți, Lespezi și Sirețel. În județul Suceava, axa rutieră va traversa comunele Ipotești, Bosanci, Udești, Stroiești, Dărmănești, Todirești, Moara și Șcheia, orașele Dolhasca și Liteni și municipiul Suceava.

**Lucrările care vor fi realizate în cadrul proiectului**

* 167,613 kilometri de drum județean vor fi reabilitați și modernizați;
* 1,744 kilometri de pistă pentru biciclete vor fi construiți sau modernizați;
* 57 de stații de transport public și alveole vor fi construite sau modernizate;
* 6,700 kilometri de aliniamente de arbori situate de-a lungul drumului și investiții suplimentare pentru protecția față de efectele generate de condițiile meteorologice extreme
* 3 elemente suplimentare destinate siguranței circulației (limitatoare de viteză, parapeți, semnalistică cu avertizare luminoasă pentru treceri de pietoni)

**Realizarea acestei investiții va conduce la**

* Fluidizarea traficului în zonă
* Reducerea timpului de transport și scăderea consumului de combustibil
* Crearea unui mediu înconjurător adecvat pentru locuitori (scăderea poluării aerului, zgomotelor, trepidațiilor și accidentelor)

**Impactul preconizat al proiectului**

Prin modernizarea axei rutiere, proiectul va contribui, pe termen mediu și lung, la creșterea fluxurilor de capital, a mobilității forței de muncă și a accesibilității în zona respectivă, determinând astfel o dezvoltare durabilă a acesteia și, implicit, crearea de noi locuri de muncă în zonele rurale.

Investiția vizează îmbunătățirea accesului spre obiectivele industriale, sociale, culturale și agro-zootehnice, decongestionarea traficului pe drumurile naționale, oferind operatorilor de transport și populației rute alternative. În plus, axa rutieră facilitează accesul populației la servicii publice la standarde înalte (învățământ, sănătate), asigurate de cele două municipii reședință de județ aflate pe traseul care va fi modernizat. De asemenea, accesul la piețele regionale va fi îmbunătățit, va crește eficiența activităților economice, iar potențialul turistic și economic al zonei va fi mult mai bine valorificat.

Îmbunătățirea accesului spre obiectivele turistice este un alt beneficiu adus de acest proiect. Pe raza unităților administrativ teritoriale traversate se află 69 de monumente istorice din care 33 de situri arheologice, 29 de monumente de arhitectură, 5 ansambluri arhitecturale, un monument de for public și un monument memorial. Dintre acestea, 11 monumente sunt de interes național și international, precum Mănăstirea Probota din județul Suceava, inclusă în Patrimoniul UNESCO.

Atingerea obiectivelor de dezvoltare socio-economică a județelor Iași și Suceava și diminuarea decalajului economic față de marile centre urbane reprezintă un deziderat care poate fi realizat prin investiții în domenii prioritare precum infrastructura, mediul de afaceri, învățământ, protecție socială, sănătate, turism și altele.

Proiectul “**Regiunea Nord-Est – Axa Rutieră Strategică 1: Iași-Suceava**” satisface necesitățile identificate în zonele defavorizate economic alături de alte investiții și contribuie la dezvoltarea celor două județe.